Predkladacia správa

 	Návrh zákona o sociálnom poistení sa predkladá na základe úlohy na mesiac jún 2003 Plánu legislatívnych úloh vlády Slovenskej republiky na rok 2003.
            Na základe tejto úlohy Ministerstvo práce, sociálnych vecí a rodiny Slovenskej republiky má vypracovať návrh zákona, ktorým sa mení a dopĺňa zákon č. 413/2002 Z. z. o sociálnom poistení, ktorým sa má upraviť štruktúra a pôsobnosť Sociálnej poisťovne, zefektívnenie činnosti a kontroly v systéme sociálneho poistenia, obmedzenie zneužívania systému nemocenského poistenia s primeraným určením poskytovania nemocenských dávok.
            Predloženým návrhom zákona sa zároveň napĺňa Programové vyhlásenie vlády Slovenskej republiky v časti „Sociálna politika“. Napriek tomu, že v Programovom vyhlásení vlády Slovenskej republiky sa vláda zaviazala vytvoriť dôchodkový systém univerzálny pre všetkých ekonomicky aktívnych občanov, Ministerstvo práce, sociálnych vecí a rodiny Slovenskej republiky upustilo od uplatnenia tohto princípu v predkladanom návrhu zákona o sociálnom poistení z dôvodu zásadného nesúhlasu Ministerstva vnútra Slovenskej republiky, Ministerstva obrany Slovenskej republiky, Ministerstva spravodlivosti Slovenskej republiky, Slovenskej informačnej služby, Ministerstva dopravy, pôšt a telekomunikácií Slovenskej republiky, Národného bezpečnostného úradu a Generálnej prokuratúry Slovenskej republiky.
	 V predloženom návrhu zákona o sociálnom poistení sa novo upravuje problematika nemocenského poistenia, dôchodkového poistenia, úrazového poistenia, poistenia v nezamestnanosti a poistenia pre prípad platobnej neschopnosti zamestnávateľa označeného ako garančného poistenia.
             Realizácia navrhovaných zmien v zákone č. 413/2002 Z. z. o sociálnom poistení v znení zákona č. 639/2002 Z. z. jeho ďalšou novelizáciou by spôsobila zneprehľadnenie a obtiažnu zrozumiteľnosť právnej úpravy v ňom obsiahnutej. Z tohto dôvodu sa v súlade s Legislatívnymi pravidlami vlády Slovenskej republiky navrhuje rekodifikácia tohto zákona.
	 Návrh zákona bol predmetom medzirezortného pripomienkového konania, bol zaslaný príslušným orgánom a inštitúciám podľa čl. 9 Legislatívnych pravidiel vlády Slovenskej republiky.
	  Návrh zákona bol prerokovaný v Rade hospodárskej a sociálnej dohody Slovenskej republiky 5. mája 2003 a 21. mája 2003. Rada hospodárskej a sociálnej dohody Slovenskej republiky nedospela k dohode z dôvodu nesúhlasu Konfederácie odborových zväzov Slovenskej republiky a Asociácie zamestnávateľských zväzov a združení Slovenskej republiky.
	Legislatívna rada vlády Slovenskej republiky prerokovala návrh zákona 3. júna 2003 a odporučila vláde Slovenskej republiky, po zapracovaní pripomienok v novom znení, schváliť návrh zákona.
	Predložený návrh zákona z hľadiska finančných, ekonomických, environmentálnych vplyvov a vplyvov na zamestnanosť z krátkodobého a dlhodobého pohľadu je uvedený v Doložke finančných, ekonomických, environmentálnych vplyvov a vplyvov na zamestnanosť.
	Sumárny pohľad z krátkodobého hľadiska rokov 2004 až 2007 je uvedený na strane 10 a 11 tejto doložky.

Vyhlásenie Ministerstva práce, sociálnych vecí a rodiny  Slovenskej republiky podľa čl. 13 Legislatívnych pravidiel vlády Slovenskej republiky

	Návrh zákona o sociálnom poistení sa na rokovanie vlády Slovenskej republiky predkladá s rozpormi:

Konfederácia odborových zväzov Slovenskej republiky

1.	Žiada, aby sa v rokoch 2004 až 2009  vykonával porovnávací prepočet výšky starobného dôchodku.
2.	Nesúhlas s vylúčením „kúpeľnej liečby“ z dávok nemocenského poistenia.
3.	Žiada doplniť povinne dôchodkovo poistených o nezamestnaných s tým, že za tieto osobu bude platiť poistné štát alebo NÚP.
4.	Nesúhlasí s poskytovaním nemocenského od 11. dňa dočasnej pracovnej neschopnosti zamestnanca.
5.	Nesúhlasí s výškou 18 % nemocenského za prvé tri dni dočasnej pracovnej neschopnosti.
6.	Nesúhlasí s redukciou priemerného osobného mzdového bodu.
7.	Nesúhlasí s výškou dôchodkovej hodnoty.
8.	Nesúhlasí so zvyšovaním dôchodkového veku   na 62 rokov.
9.	Nesúhlasí so spôsobom výpočtu dôchodkových dávok.
10.	Nesúhlasí s redukciou sumy predčasného starobného dôchodku vo výške  0,5 %.
11.	Nesúhlasí so sprísnením podmienok na dávku v nezamestnanosti.
12.	Nesúhlasí so zmenou režimu poskytovania dávky v nezamestnanosti a žiada diferencovať dĺžku jej poskytovania podľa dĺžky obdobia poistenia. 
13.	Nesúhlasí so zmenou orgánov Sociálnej poisťovne.
14.	Nesúhlasí so znížením  odvodu zamestnávateľa na nemocenské poistenie.
15.	Nesúhlasí so zvýšením sadzby poistného na dôchodkové poistenie zamestnanca na 7 %.
16.	Nesúhlasí so znížením sadzby poistného na poistenie v nezamestnanosti  pre zamestnávateľa na 1 %.

Sociálna poisťovňa

1.	Nesúhlasí s rozdelením dôchodkového poistenia na starobné poistenie a invalidné poistenie.
2.	Namieta absenciu úpravy súvisiacej so zavedením kapitalizačného piliera.
3.	Žiada preddavkové platenie poistného a jeho ročné zúčtovanie.

Ministerstvo zahraničných vecí Slovenskej republiky

1.	Žiada zaradiť do okruhu dôchodkovo poistených osôb, za ktoré poistné bude platiť štát, manželských partnerov zamestnancov, ktorí vykonávajú štátnu alebo verejnú službu v zahraničí.